D Karin Keller-Sutter isch z Wil im Kanton Sanggale zäme mit drü Brüedere im e ländliche, katholische Milieu ufgwachse. Si hät eri Schueljohr z Wil und z Neueburg absolviert. Dänn hät si sich a de Dolmetscherschuel z Zöri (DOZ) zur Öbersetzeri und Komferänzdolmätscheri usbilde loo. Noch em Diplom hät si as sälbständegi Komferänzdolmätscheri gschaffet. Si hät Studie i Politikwüsseschaft z London und a de Universität z Montreal gmacht, es Nochdiplomstudium i Pädagogik a de Uni Friburg absolviert und isch as Bruefsmittelschuellehreri tätig gsii.